กรุงเทพมหานครเตรียมพร้อมการเลือกตั้งสมาชิกสภาผู้แทนราษฎร (ส.ส.)  เขตเลือกตั้งที่ 21 พร้อมจัดอบรมเจ้าหน้าที่เลือกตั้ง ในวันที่ 9-10 มีนาคมนี้
นายขจิต ชัชวานิชย์  รองปลัดกรุงเทพมหานคร เปิดเผยว่า กรุงเทพมหานครได้จัดการประชุมเตรียมความพร้อมการเลือกตั้งสมาชิกสภาผู้แทนราษฎร ประจำปี 2562 เขตเลือกตั้งที่ 21 สำนักงานพระโขนง และสำนักงานเขตบางนา ซึ่งมีหน่วยเลือกตั้งทั้งหมด 204 หน่วย ประกอบด้วย หน่วยเลือกตั้งที่เป็นอาคารจำนวน 139 หน่วยและหน่วยเลือกตั้งที่เป็นเต็นท์จำนวน 104 หน่วย         สำหรับการเลือกตั้งล่วงหน้าที่จะมีขึ้นในวันที่ 17 มีนาคม 2562  มีผู้ขอใช้สิทธิ์เลือกตั้งล่วงหน้าของสำนักงานเขตพระโขนง จำนวน 27,891 คน และสำนักงานเขตบางนาจำนวน 23,663 คนรวมเป็นจำนวน 51,554 คน ซึ่งขณะนี้ก็ได้เตรียมความพร้อมในเรื่องของบัญชีรายชื่อผู้ขอใช้สิทธิ์เลือกตั้ง รวมถึงจัดเตรียมคอมพิวเตอร์เพื่อให้ผู้มาใช้สิทธิ์เลือกตั้งตรวจสอบหน่วยเลือกตั้งของตนเองได้        ทั้งนี้ รองปลัดกรุงเทพมหานคร กล่าวเพิ่มเติมว่า สำหรับเขตเลือกตั้งที่21 ของสำนักงานเขตพระโขนงและสำนักงานเขตบางนาได้เตรียมจัดอบรมให้แก่เจ้าหน้าที่ในวันที่ 9 และ 10 มีนาคม เพื่อเป็นการเตรียมความพร้อมสำหรับการเลือกตั้งที่ 17มีนาคมและในวันที่ 24 มีนาคม         นอกจากนี้ยังได้สั่งการให้สำนักงานเขตตรวจดูความพร้อมในเรื่องของไฟฟ้าส่องสว่างให้เพียงพอ เนื่องจากการเลือกตั้งครั้งนี้มีการขยายเวลาในการนับคะแนน  หากไฟฟ้าส่องสว่างไม่เพียงพอก็ให้มีการติดตั้งเพิ่มเติม เพื่อให้การเลือกตั้งที่จะเกิดขึ้นเป็นไปความเรียบร้อย